Општи подаци

1. АГЕНЦИЈА ЗА ИДЕНТИФИКАЦИОНА ДОКУМЕНТА, ЕВИДЕНЦИЈУ И РАЗМЈЕНУ ПОДАТАКА БИХ

Парламентарна скупштина Босне и Херцеговине, на 30. сједници Представничког дома, одржаној 04.06.2008. године и на 18. сједници Дома народа, одржаној 17.06.2008. године, усвојила је Закон о Агенцији за идентификациона документа, евиденцију и размјену података Босне и Херцеговине (u дaљем тексту Агенција), („Службени гласник БиХ“, број: 56/08).

ЗЗакон је ступио на снагу 22.07. 2008. године, а тиме је престала да важи Одлука о оснивању Дирекције за имплементацију CIPS пројекта.

2. ТРAНСФОРМАЦИЈА ДИРЕКЦИЈЕ „CIPS“ У АГЕНЦИЈУ

Дирекција за имплементацију CIPS пројекта (Citizen Identification Protection System) основана је 29. априла 2002. године Одлуком Савјета министара (објављеној у „Службеном гласнику БиХ“ број 12/02) као привремена институција, а Законом о министарствима и другим органима управе БиХ („Службени гласник БиХ“ број 5/03) дефинисана је као самостална служба у оквиру Министарства цивилних послова.

Сједиште Дирекције је било у Сарајеву. За првог директора именован је др Мирко Шкрбић, а за помоћнике Антон Рилл и Амила Тахирбеговић. У периоду од септембра 2005. до маја 2006. године Дирекцију је водила Амила Тахирбеговић.

У јуну 2006. године на чело Дирекције долази Синиша Мацан, други и посљедњи директор Дирекције за имплементацију CIPS пројекта, а први директор будуће Агенције за идентификациона документа, евиденцију и размјену података БиХ, правне насљеднице Дирекције CIPS.

Основни задатак Дирекције CIPS био је имплементација CIPS пројекта, односно успостава дијела система којим би се провео дио Закона о централној евиденцији и размјени података.

Дирекција је основана као привремено тијело и било је планирано да након завршетка имплементације CIPS пројекта престане са радом. Међутим, својим активностима од 2002. године, а кроз разне законе, меморандуме и одлуке Савјета министара, Дирекција CIPS је прерасла своју првобитну намјену, провела је много више пројеката него што је то било првобитно предвиђено и одржавала је велики систем.

Сходно томе, а према стратегији развоја идентификационих докумената, израђен је закон који успоставља Агенцију за идентификациона документа, евиденцију и размјену података БиХ.

Оснивањем ове агенције на нивоу БиХ је формирана институција која прати, координише и институционално регулише област развоја идентификационих докумената, прати релевантне стандарде и регулативе Европске уније и развој у складу са тим стандардима.

Такође, овим законом је област идентификационих докумената и централних евиденција у БиХ ријешена у складу са европским регулативама, те је системски и дугорочно регулисана ова област везана за европске интеграције.

3. НАДЛЕЖНОСТИ АГЕНЦИЈЕ

Агенција обавља сљедеће послове:

предлаже и проводи стратегију и политику развоја у Босни и Херцеговини у области идентификационих докумената, а према ИЦАО 9303 стандарду и другим релевантним стандардима;

врши набавку, складиштење, персонализацију, контролу квалитета и транспорт идентификационих докумената за потребе надлежних органа Босне и Херцеговине;

технички дизајнира и формира евиденције дефинисане овим законом;

одржава и управља базама података у које се похрањују подаци из евиденција које су дефинисане овим законом и информационих система, путем којих се приступа наведеним евиденцијама;

обезбјеђује адекватну инфраструктуру, посебне услове за рад и заштиту података, те друге техничке предуслове за несметано функционисање база података које су у њеној надлежности и база података које су у надлежности других министарстава, институција и органа на њихов захтјев и у складу са законом;

издаје податке о евиденцијама и из евиденција овлашћеним институцијама и правним лицима;

пројектује, развија и одржава софтверска рјешења потребна за вођење евиденција у надлежности Агенције, било интерним ресурсима, сарадњом са изворним органима или ангажманом компанија;

развија, одржава и унапређује телекомуникационе мреже за пренос података за потребе Агенције, те других органа јавне безбједности у складу са Законом о телекомуникацијама, а како би се омогућила ефикасна размјена података из регистара дефинисаних овим законом;

утврђује стандарде за опрему коју ће надлежни, пријемни и изворни органи набављати и користити у процесу обраде и размјене података у складу с овим законом;

утврђује стандарде што је неопходно на локацијама са којих се врши приступ систему централне евиденције и размјене података како би се постигла безбједност и заштита података и система;

проводи управне поступке који се тичу дјелокруга Агенције у складу с важећим законским прописима.

Агенција је надлежна за персонализацију и техничку обраду сљедећих идентификационих докумената:

личних карата,

личних карата за странце,

возачких дозвола,

путних исправа,

докумената за регистрацију возила,

других идентификационих докумената уз сагласност надлежних органа и посебну одлуку Савјета министара.

Агенција води евиденцију\*:

јединствених матичних бројева (ЈМБ);

пребивалишта и боравишта држављана Босне и Херцеговине;

личних карата држављана Босне и Херцеговине;

грађанских, службених и дипломатских пасоша;

возачких дозвола;

регистрације моторних возила и докумената за регистрацију;

личних карата за стране држављане;

новчаних казни и прекршајну евиденцију;

и друге евиденције за које постоји сагласност изворних органа, а уз посебну одлуку Савјета министара.

Агенција је искључиво надлежна за техничко одржавање и електронско архивирање података и информација које се воде у евиденцијама\*, као јавног добра на нивоу Босне и Херцеговине.

Агенција није власник података похрањених у евиденцијама\*, него је то изворни орган.

Агенција је надлежна за дигитално потписивање у области идентификационих докумената, односно задужена је за електронске цертификате и електронске потписе везано за идентификациона докумената, у складу са законом којим се регулише електронски потпис.

Агенција је надлежна за сарадњу с међународним институцијама задуженим за област идентификационих докумената.

4. СЈEДИШТЕ АГЕНЦИЈЕ

Сједиште Агенције је у Бањалуци.